[{"text_idx": "#000001", "text": "Dwi\u2019n mentro dweud bod y gwanwyn wedi dyfod yma yn y Nant, am ryw hyd beth bynnag! Mae\u2019r cennin pedr yn werth eu gweld o amgylch y pentref a dwi\u2019n falch iawn bod y geifr yn gadael llonydd iddynt hefyd!"}, {"text_idx": "#000003", "text": "Da oedd gweld rhai o\u2019n dysgwyr a chriw dysgwyr Dwyfor yn cymryd rhan yn yr orymdaith ym Mhwllheli i ddathlu Dydd Gw\u0302yl Dewi, da iawn chi! Llongyfarchiadau mawr i griw\u2019r Pare\u0302d am drefnu arbennig unwaith eto eleni."}, {"text_idx": "#000004", "text": "Pwy fu\u2019n gwrando ar raglen Any Questions, Radio 4, yn cael ei darlledu o\u2019r Nant yn ystod mis Chwefror? Bu hi\u2019n noson ddifyr o drafod a da oedd gweld trawstoriad eang o drigolion lleol yn llenwi\u2019r neuadd. Ar y panel roedd Adam Price, arweinydd Plaid Cymru; Carolyn Harris, Aelod Seneddol Llafur Dwyrain Abertawe; Ken Clarke, y cyn Weinidog Ceidwadol, a\u2019r newyddiadurwr Liam Halligan. Cwestiwn wnaeth dderbyn cryn gymeradwyaeth gan y gynulleidfa oedd cwestiwn gan Phil Lovell, sef, \u201cPam mae cymaint o bobol ddeallus ym Mhrydain mor anwybodus, a hyd yn oed yn hiliol, yn eu hagwedd at y Gymraeg a\u2019r diwylliant Cymraeg?\u201d doedd Carolyn Harris, Ken Clarke na Liam Halligan yn cytuno bod gwrthwynebiad i\u2019r Gymraeg. Ond dywedodd Adam Price bod gan y BBC \u201cgyfle enfawr... i godi ymwybyddiaeth yng ngweddill yr ynysoedd hyn\u201d o\u2019r iaith Gymraeg, awgrymodd \u2013 a\u2019i dafod yn ei foch \u2013 y \u201cgellid ail-frandio\u2019r BBC yn Gorfforaeth Ddarlledu Frythonig\u201d. Aeth ymlaen i ddweud \u201cGan ein bod ni yma yn Nant Gwrtheyrn, sydd wedi\u2019i henwi ar o\u0302l brenin Prydeinig o Gymru, fe wnaeth rhywun drydar heddiw ei bod yn ffaith nad yw llawer yn gwybod amdani fod pawb yn siarad Saesneg tan fod y Sacsoniaid yn cyrraedd y glannau hyn yn y bumed ganrif, ac yna fe wnaeth pawb droi i siarad Cymraeg!\u2019\u2019 aeth ymlaen i ddweud bod y Gymraeg yn \u201crhan o etifeddiaeth gyffredin yr ynysoedd hyn. Dywedwch wrth bobol amdani, dathlwch hi.\u201d"}]